Brande op Wits-kampus gestig ure voor universiteit heropenStudente betoog by Wits (Oktober 2015) Foto: Wits, Facebook Sharon Patel, woordvoerder van die universiteit, het gesê die vier voorvalle het vroeg Woensdag plaasgevind, terwyl die instansie voorbereidings getref het om lesings te hervat. “Twee voertuie wat aan ons kontrakteurs behoort, is aan die brand gesteek, maar veiligheidspersoneel kon daarin slaag om die brande te blus,” het Patel gesê. “’n Motorband is buite die studentesentrum aan die brand gesteek en die vensters van die boekwinkel in die sentrum is gebreek en boeke is aan die brand gesteek,” het sy gesê. Nog ŉ buiteband is later naby die biblioteek aan die brand gesteek. Patel het gesê al die brande is geblus voordat dit kon versprei en verdere skade kon aanrig. Adam Habib, visekanselier van die universiteit, het die voorvalle veroordeel. “Gelukkig was Kampusbeheer byderhand om die brande te blus en niemand is beseer nie,” het hy gesê. “Ons veroordeel hierdie lafhartige voorvalle van geweld en vandalisme te sterkste. Enigiemand wat vir sulke optrede verantwoordelik is, sal in hegtenis geneem en aangekla word.” Habib het gesê veiligheid sal verder opgeskerp word, aangesien lesings Woensdag ná meer as 10 dae van studentebetogings hervat sal word. “Die veiligheid en sekuriteit van ons personeel en studente is van kardinale belang en veiligheid is versterk op die kampus om te verseker dat die universiteit vandag sonder enige verdere voorvalle heropen. Die polisie is ook op bystand.” Die voortslepende betogings by Wits het verdeeldheid onder studente gesaai oor of daar voortgegaan moet word met die #FeesMustFall-beweging, nadat pres. Jacob Zuma Vrydag aangekondig het daar sal geen verhoging in studiefooie vir 2016 wees nie. ŉ Groep studente wat deur enkele werkers by die instansie ondersteun word, het beloof om aan te hou betoog vir gratis tersiêre onderrig en om ŉ einde te bring aan die uitkontraktering van dienste op die kampus.